**Zori**

*Crina Lazăr*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Zori

E târziu, dragul meu!

Deschide ochii,

ia-mă de mână,

hai sa dezvelim seninul

de ceața neagră a nopții

și să îngenunchem amândoi

în același colț de albastru.

E timpul să mulțumim

secundelor că au lovit

fără milă

și din toate unghiurile

în depărtarea dintre noi,

până am devenit, din doi,

o sferă de liniște.

Când poveștile toate

încep să înfrunzească,

a noastră tace.

Mugurii ei cresc spre înăuntru

până când verdele

nu va mai putea îndura

dorul de soare.

Orice efervescență

e flancată de liniște

ca viața de moarte,

bucuria de tristețe

și pământul de ape.

Hai să fim lumină

întunericului nostru!